作者:杜甫
標題:送楊六判官使西蕃
內容:送遠秋風落，西征海氣寒。帝京氛祲滿，人世別離難。絕域遙懷怒，和親願結歡。敕書憐贊普，兵甲望長安。宣命前程急，惟良待士寬。子雲清自守，今日起為官。垂淚方投筆，傷時即據鞍。儒衣山鳥怪，漢節野童看。邊酒排金醆，夷歌捧玉盤。草輕蕃馬健，雪重拂廬幹。慎爾參籌畫，從茲正羽翰。歸來權可取，九萬一朝摶。